ઘાટકોપર અને ચેમ્બુરના પોલિંગ બૂથમાં સેવા આપી રહેલા કર્મચારીઓને ગઈ કાલે પહેલે દિવસે અનેક સમસ્યાઓમાંથી પસાર થવું પડ્યું હતું. જે કર્મચારીઓ કોઈ સ્કૂલમાં કે ઇમારતના પોલિંગ બૂથમાં કામ કરી રહ્યા છે એ ઇમારતોમાં પીવાના પાણી અને વૉશ-રૂમ જવા માટે પ્રૉપર વ્યવસ્થા નથી. આનાથી પણ બૂરી હાલત જે બૂથો મેદાનમાં બાંધવામાં આવ્યાં છે ત્યાંના કર્મચારીઓની છે. તેઓ ગઈ કાલે પંખા વગર બૂથમાં તપી ગયા હતા. અધૂરામાં પૂરું તેમના માટે સરકાર તરફથી પાણીની વ્યવસ્થા તો છે જ નહીં. આટલું ઓછું હોય એમ મહિલા કર્મચારીઓએ પણ મેદાનમાં બાંધેલા ટૉઇલેટ જવું પડે છે. આ પરિસ્થિતિમાં ઘાટકોપર (ઈસ્ટ)ના ગારોડિયાનગરમાં બે મહિલાઓને ચક્કર આવી ગયાં હતાં અને તે ત્યાં જ પડી ગઈ હતી. આવી જ હાલત ત્યાં ડ્યુટી કરી રહેલી મહિલા-પોલીસની પણ છે.